Správa zo zahraničnej pracovnej cesty
1. Účastník ZPC: 
Mgr. Robert Ondrejkovič, Sekcia informatiky MŠVVaŠ SR, AJ a RJ aktívne
RNDr. Viera Blahová, Sekcia informatiky, MŠVVaŠ SR, AJ a RJ aktívne

2. Zahraničná pracovná cesta:

Štát:	Spojené kráľovstvo 
Mesto:	Londýn
Vykonaná v dňoch:	11.-13. januára 2011 - Ondrejkovič, 
	11.-14. januára 2011 - Blahová
Prijímajúca organizácia:	Bettshow 2011
Účel cesty:	získanie informácií o digitálnom obsahu 
Spôsob financovania:	MŠVVaŠ SR

3. Rámcový program pobytu:
11. 1. 2011 prílet
12. 1. 2011 návšteva Bettshow,
13.1.2011 doobeda Bett show, poobede odlet (Ondrejkovič)
13.1.2011 doobeda seminár Smart Technologies, poobede Bett show (Blahová)
14.1.2011 doobeda Bett show, poobede odlet (Blahová)
Veľtrh informačných technológií vo vzdelávaní bol venovaný všetkým aspektom –programovému edukačnému vybaveniu, výskumom, technickému vybaveniu, atď. Počas veľtrhu sa konalo množstvo sprievodných akcií, prezentácií priamo v stánkoch, ako aj v seminárnych miestnostiach. 
Pracovnú cestu finančne hradilo Ministerstvo školstva, vedy, výskumu a športu SR

4. Stručný priebeh rokovaní, resp.  študijného pobytu:

Výstava Bettshow prebiehala počas niekoľko dní 12. - 15. 1. 2011 od 10.00 do 18.00 h, pričom sme sa mali možnosť zúčastniť veľtrhu zúčastniť 1,5, resp. 2 dni.

Samotná výstava obsahuje dva prvky, a to nielen samotný prezentačný (zo strany firiem), ale aj možnosť prednášok. Počas návštevy výstavy sme sa snažili využiť obe možnosti. 
V prípad, že by v budúcnosti chcel niekto na výstavu ísť, uvedieme aj podrobnejšie ako postupovať ohľadom nevyhnutnej registrácie a zabezpečovania vstupeniek na prednášky. 
Aby si človek nemusel vystáť rad pri registrácii, je vhodné sa registrovať už vopred cez internet na oficiálnej stránke (http://www.bettshow.com/bett11/website/Home.aspx?refer=1) a pri vstupe len registráciu vymeniť za menovku.

Ďalším nevyhnutným krokom účasti na prednáškach je zadováženie si vstupeniek. Je potrebné si na vyhradenom mieste vyzdvihnúť vstupenky, pokiaľ sú k dispozícii (dali sa rezervovať miesta cez internet za poplatok 15 GBP, resp. na niektoré bolo treba zaplatiť vložné.) Počas výstavy prebiehali prednášky v tematických okruhoch ako Inovácie, Osobitné vyučovacie potreby, Školenie a rozvoj a ďalšie. 

Teraz k samotnému priebehu. Výstava má vstup zadarmo a je orientovaná hlavne komerčne. Na obrovskej ploche vystavovalo cca 600 vystavovateľov s pestrou ponukou všetkého, čo moderné vyučovacie informačné technológie poskytujú. Pre veľké množstvo vystavovateľov je prakticky nemožné prejsť každým stánkom, čo ani nebolo cieľom. R. Ondrejkovič sa mal záujem zúčastniť hlavne prednášok. V. Blahová sa zameriavala hlavne na edukačný softvér a digitálny obsah. Problematika oboch tém bola veľmi rozsiahla, len digitálny obsah prezentovalo cca 100 vystavovateľov.

Vzhľadom na účasť R. Ondrejkoviča v komunitárnej pracovnej skupine zaoberajúcej sa osobitnými potrebami, tak sa zameral na získanie vstupeniek v tomto tematickom okruhu. 

Podarilo sa získať vstupenky (na viaceré iné vytipované prednášky už neboli vstupenky, aj napriek skorému nástupu na výstavu) na prednášku Internetový dizajn, použitie internetu pre zrakovo postihnutých občanov, ktorú odprednášal p. Simon Hayhoe. Prednáška sa zaoberala problematikou zrakovo postihnutých a ich práce pri programovaní a s internetovým dizajnom. Rozoberal ich postihnutie (schopnosť predstaviť si farby, tieň, atď.) a ich možnosti uplatnenia predstavivosti pri tvorbe stránok, napr. pre deti s rovnakým postihnutím. Z nášho (slovenského) pohľadu ide pravdepodobne o unikátny prieskum, a aj z pohľadu zahraničia nejde pravdepodobne o obvyklý jav (pretože skúmaná vzorka 6 ľudí pochádzala zo 4 krajín). Nosnou informáciou je, že by aj u nás zrakovo postihnutí občania mohli využiť svoje skúsenosti pri tvorbe stránok pre rovnako postihnutých a nájsť v tomto smere uplatnenie.

Ďalšia prednáška Ako môžu asistenčné technológie pomôcť deťom s dyslexiou v triede (Jonathan Smith) o niečo komerčnejšie ladená ako predchádzajúca, ale ponúkala zaujímavé riešenie pre dyslektikov, ale aj slepcov. Ide o nástroj ktorý prevedie (obdobne ako digitálny fotoaparát) vizuálny vnem (napr. text) do digitálnej podoby, v ktorej je už možné meniť farbu písmen a pozadia, prípadne z ktorej je už možné, aby ho prístroj predčítaval ľudom so zrakovým postihnutím. Nepochybne ide o pomôcku, ktorá pri deťoch s uvedeným postihnutím nájde uplatnenie, prístroj je skladný, nie cenovo neprístupný, na našom trhu podľa mne známych informácií nič obdobné nie je v slovenskej verzii.

Pre zaujímavosť a porovnanie R. Ondrejkovi sa zúčastnil aj prednášky v rámci oblasti funkčné vzdelávanie s tematickým okruhom Riadenie, kde získal lístky na Zlepšenie rozhodovacieho procesu lídrov (Jane Girle, Joanne Sheridan). Prednáška bola vedená pedagógmi z praxe (riaditeľkou školy a zástupkyňou) a riešila problematiku komunikácie medzi učiteľmi a rodičmi za účelom zlepšenia prospechu a adaptácie žiakov. Problematika bola spracovaná veľmi profesionálne s dôrazom na marginalizované skupiny a pravidelnú, v príp. potreby aj každodennú komunikáciu medzi učiteľmi a žiakmi cez internet, s praktickými ukážkami vylepšovania prospechu žiaka na základe takejto spolupráce.

V tematickom okruhu si tiež vypočul (skôr) diskusiu Časy sa „elektronicky“ menia, vedenú vytipovanými (5-timi) zástupcami zväzov pedagógov na tému zavádzania nových technológií do učebných osnov. Na základe zhrnutia, ktoré nevyznieva vôbec pre anglické školstvo entuziasticky. Práve naopak, proces prebieha podľa ich názoru príliš pomaly, a tvrdia, že hlavné ťažisko bariér spočíva na samotných pedagógoch.

Prednášky boli rozhodne užitočné, a pomohli urobiť si aspoň nejaký obraz o stave a náladách v britskom školstve. Aj napriek časovej „náročnosti“, stálo zato si ich pozrieť a vypočuť. 

V krátkosti uvedieme ďalej niečo zo širokej ponuky komerčných vystavovateľov, pretože hlavným ťahúňom v tejto oblasti je v súčasnosti komerčná sféra. Tematika bola široká od edukačného digitálneho obsahu, nástroje umožňujúce rodičom kontrolovať čas a obsah toho, čo ich deti sledujú na internete, pomôcky pre ľudí s osobitnými potrebami, až po prezentácie facebooku a jeho nástrojov alebo produkty firmy Microsoft.
Uvedieme niekoľko produktov: V. Blahovú zaujali edukačné nástroje pre informatickú výchovu na 1. stupni a informatiku na 2. stupni ZŠ – a to najmä produkt Clicker 5, ktorý je venovaný na čítanie a písanie pomocou počítača. Firma ponúka aj pomoc pre učiteľov vo forme množstva predpripravených aktivít. Softvér sa využíva na 90 % škôl vo Veľkej Británii, je lokalizovaný do viacerých jazykov a práve prebieha jeho lokalizácia do ruštiny. Ďalším zaujímavými produktmi je séria 2Simple, ktorá obsahuje množstvo jednoduchých aplikácií, pomocou ktorých môžu malé deti pracovať na rôznych multimediálnych aktivitách. Interaktívne tabule u vystavovateľov boli samozrejmosťou. Novou objavujúcou sa technológiou sa ukazujú byť interaktívne stoly so zabudovaným viacdotykovým displejom. Väčšinou slúžia na tímovú prácu žiakov. Objavujú sa aj nové aplikácie s 3D grafikou, veľmi zaujímavý bol softvér na vyučovanie cudzích jazykov, ktorý sa už dosť podobal kvalitou kvalitným počítačovým hrám.  
V. Blahová sa zúčastnila seminára organizovaného firmou Smart Technologies. Veľkým zážitkom bola prednáška Davida Martina, tvorcu interaktívnej tabule a zakladateľa firmy na tému Inovácie v oblasti IKT vo vzdelávaní. Okrem krátkeho prehľadu ako sa vyvíjala trieda od čias spred 200 rokov, keď boli žiaci v triede v laviciach a pred nimi tabuľa a krieda, po súčasnosť, kde sú žiaci v hlúčikoch po celej triede, ktorá ma na stenách interaktívne tabule s pripojením na počítače. Tvrdil, že dnes sa prudko znásobuje množstvo informácií, technológie sa používajú ľahšie a používatelia sú technologicky viac zdatní. Do budúcnosti predpovedá rýchlejší internet, spoľahlivejšie WIFI, rýchlejšie procesory, TV prepojené s internetom, viacdotykové tablety, viacdotykové displeje, ale aj bezdotykové riadenie pohybmi rúk. Otázkou zostáva čo to bude znamenať, keď operačným systémom bude internetový prehliadač. 
Na podujatí som sa stretla s kolegami z EUN. O 14.00 bol presun na veľtrh. V poobedňajšom čase som navštívila stánok s programami na hodnotenie žiakov pomocou počítačov. Hodnotenie sa zapisuje do online formulárov, ktoré obsahujú predvyplnené požiadavky zo štandardov na určité kompetencie, ktoré sa hodnotia v definovaných škálach.
Ďalej sa V. Blahová v piatok zúčastnila výstavy Bett show, kde pri stánku z Výskumného centra pre vzdelávanie prezentovali učebnice matematiky z Libanonu (preklad amerických autorov), ktoré boli spracované spôsobom pre využitie počítačových technológií, tzn. že aktivity a cvičenia by sa bez použitia technológií nedali urobiť.
Nemenej zaujímavou bola prehliadka časti veľtrhu s názvom „inovačná ulička“, ktorá bola venovaná rôznym novátorským riešeniam, napr. francúzsky vystavovateľ ukazoval riešenie, kde žiaci môžu interaktívne pracovať v triede na diaľku s interaktívnou tabuľou z lavice pomocou myši, pričom každý žiak má svoju myš. 

5. Odporúčané závery:
 Pravidelná návšteva zástupcami sekcie informatiky a regionálneho školstva, ako aj iných sekcií by bola za účelom získavania poznatkov iste prospešná, dúfame, že bude v budúcnosti priestor využiť odsledované trendy aj v našom rezorte. Videli sme aj iné nebritské skupiny, ktoré sa boli na výstave učiť, tak ako aj my. 
7.   Prehľad prinesenej dokumentácie a miesto jej uloženia
Sprievodca výstavou, katalóg  a nejaké propagačné materiály, napr. nosiče (CD) – k nahliadnutiu/zapožičaniu u účastníkov cesty. 
8.   Osobitne vyhodnotený očakávaný prínos ZPC
Získanie (v rámci časových) nových informácii a získanie prehľadu o najnovších trendoch v oblasti vyučovania prostredníctvom moderných technológií, informácií od IKT firiem, možnosť osobných stretnutí a diskusií s expertmi z iných krajín. Tento ročník sme mohli navštíviť viac stánkov, prezentácií, oboznámiť sa s viacerými produktmi, službami a poradenstvom prezentovaným na veľtrhu.
9.    Prínos účastníka pre riešenie problémov a presadzovanie záujmov SR
Prehliadka výstavy sa asi nedá zaradiť do tejto kategórie. 
V rámci seminára však bola možnosť osobných stretnutí. Na podujatí SMART Technologies sme dostali ponuku na spoluprácu s rakúskym ministerstvom na tvorbe spoločnej elektronickej učebnice. Zástupca SMART Technologies Peter Claxton, manažér pre vzdelávanie, ponúkol možnosť zorganizovať podobný seminár v SR, ak by bol záujem.
10.    Spôsob zverejnenia výsledkov ZPC, prenos získaných informácií
Informácie o súčasných trendoch v moderných technológiách v oblasti vyučovania sú využiteľné prakticky pri každodennej práci v odbore. 

Dátum: 26. 1. 2011

Správu vypracovali: Mgr. Robert Ondrejkovič, RNDr. Viera Blahová

Správu schválil: Ing. Ivan Šiagi